Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: tájékoztatásról szóló 10/1986. (XI. 1.) IM—BM együttes rendeletben, valamint a bíróság ügyviteli szabályairól szóló 123/1973.
Paragraph Index: 820

tájékoztatásról szóló 10/1986. (XI. 1.) IM—BM együttes rendeletben, valamint a bíróság ügyviteli szabályairól szóló 123/1973. (IK. 1974. 1.) IM utasításban]. Önkormányzatok A magyarországi helységek száma közigazgatási típus szerint az 1997. január 1-jei állapotnak megfelelően 3127 volt. Az önkormányzatokat változatlanul a nagy adatkezelők közé soroljuk, hiszen adatkezelésük, nyilvántartásaik valamennyi állampolgárt érintik. Az adatvédelmi biztoshoz beküldött beadványok száma alapján akár optimisták is lehetnénk. Ám ha azok tartalmát nézzük, beigazolódni látszik az a megállapításunk, hogy az állampolgárok még mindig nem kapnak kellő tájékoztatást arról, hogy információs önrendelkezési joguk érvényesítésére, a közérdekű adatok megismerésére milyen jogaik vannak, hogyan is intézhetik ilyen ügyeiket a „hivatalban”. Az önkormányzatok eljárását sérelmező beadványaink száma 1996-hoz viszonyítva emelkedett, arányaiban azonban változatlanul az összes beadvány közel 10%-a. Változás viszont, hogy a bepanaszolt személyes adatkezelések az önkormányzatok feladatkörébe tartozó teljes tevékenységi kört és az ehhez kapcsolódó valamennyi nyilvántartást érintették. A panaszok többsége az anyakönyvi és gyámügyi igazgatással, szociális igazgatással kapcsolatos eljárásokra, adatkezelésekre vonatkozott. Ezekben az esetben a hatóság vagy indokolatlan körben kért adatokat, vagy nem tett eleget adatszolgáltatási kötelezettségének. Ismételten megállapítható a helyi közigazgatásban dolgozók jogértelmezési nehézségekből fakadó — sok esetben helytelen — jogalkalmazási gyakorlata, mely nem mindig a köztisztviselői kar hibája. A személyes adatok nyilvántartására és kezelésére vonatkozó, különböző időpontokból származó és különböző szintű hatályos jogszabályok rendelkezései sok esetben nincsenek összhangban egymással, valamint az adatvédelmi törvénnyel. Az információs önrendelkezési jog biztosítása, az adatvédelmi törvény szabályainak betartása érdekében jelentős előrelépésnek tekinthető, hogy a döntések meghozatala előtt önkormányzati jegyzők, köztisztviselők egyedi vagy általános ügyek kapcsán több esetben fordultak állásfoglalásért az Adatvédelmi Biztos Irodájához. Vidéki — hivatalból indított — vizsgálataink, konzultációink és előadásaink során mi magunk is arra törekedtünk, hogy a különböző helyi adatkezeléseket megismerve, az adatvédelmi törvénynek megfelelően, a fentiekben említett jogszabályi ellentmondások feloldásában gyakorlati segítséget nyújtsunk. Meg kell említeni, hogy beadványaink vizsgálatát követően — nem egy esetben — azt állapítottuk meg, hogy jogsértés nem történt, a közigazgatási szerv eljárása nem sértette az Avtv. rendelkezéseit. Anyakönyv, gyámügy Először jelentek meg külön ügycsoportként azok a beadványok, melyek az indítványozók származására, örökbefogadására, szüleikre vonatkozó adatkérésekkel kapcsolatosak. Ezek az információk nemcsak a gyámhatóságoknál lévő iratokból ismerhetők meg, az anyakönyvi hivatalok születési, házassági, halotti anyakönyveiben és alapirataiban is szerepelnek. A gyermekek védelméről és a gyámügyi igazgatásról szóló

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes